Od 16. do 19. junija 2024

**Baletne noči**

2. Mednarodni plesni festival

**Posvečeno Vaclavu Nižinskemu**

**uvodnik**

**»Ljubim lepoto«**

Besedi legendarnega plesalca in koreografa Vaclava Nižinskega (1889–1950) v presunljivem dnevniku, kamor je zapisoval rahločutna občutja iz življenja. Pisal ga je v obdobju, ko je njegovo zvezdniško pot zaustavila huda duševna bolezen, zaradi katere je dolga leta preživel v sanatoriju, izobčen iz plesnega gledališča, pa tudi iz življenja samega.

Letošnji mednarodni plesni festival Baletne noči posvečamo veličastnemu Nižinskemu. »Sem človek z razlogom,« je zapisal. Prav gotovo. Že v začetku prejšnjega stoletja je, izhajajoč iz klasičnega baleta, postavil tudi temelje za razvoj sodobnega in celo konceptualnega plesa.

Lani je naš plesni festival naredil prve baletne korake. Junijska prireditev je očarala srca številnih obiskovalcev. Spremljevalni dogodki so pripomogli, da je postala tudi srečevališče zaljubljenih v balet. Baletne koreografije *Rajmonda*, *Nižinski*, *Trnuljčica* ter *Romeo in Julija* nas pričakujejo letos.

Zahvaljujemo se Krki, tovarni zdravil, d.d., Novo mesto, brez katere se Baletne noči ne bi nikoli rodile, kot tudi Ministrstvu za kulturo, ki je glavni sofinancer umetniškega programa v Cankarjevem domu in SNG Opera in balet Ljubljana.

Uršula Cetinski, generalna direktorica Cankarjevega doma

Staš Ravter, direktor SNG Opera in balet Ljubljana

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Četrtek, 13. junija, ob 19.30

Predfestivalski dogodek

**Nižinski, duša v izgnanstvu**

*Vaslav Nijinski, une âme en exil*

Dokumentarni film

Režija: **Elisabeth Kapnist**; Francija, 2000, 52'

Produkcija: ARTE France

Aprila leta 1950 je v Londonu v starosti šestdeset let umrl Vaclav Nižinski, »bog plesa« in koreograf, eden izmed pomembnih začetnikov sodobnega plesa. Toda kdo je bil Nižinski? O njem obstaja zelo malo arhivskih posnetkov, njegovo življenje in delo pa sta še vedno predmet različnih interpretacij.

Dokumentarec Elisabeth Kapnist predstavi dve plati Nižinskega, njegovo umetniško genialnost na eni strani in postopen potop v norost na drugi. Film se posveti njegovemu umetniškemu vzponu, pa tudi odnosom z najbližjimi družinskimi člani in sodelavci, predvsem najpomembnejšima osebama v njegovem življenju, z ženo Romolo, s katero se je poročil leta 1913, ter Sergejem Djagilevom, baletnim impresarijem in ljubimcem, s katerim se je burno razšel konec istega desetletja.

**Po projekciji pogovor s Prešernovim nagrajencem dr. Henrikom Neubauerjem.**

*Kosovelova dvorana, 4 EUR*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Od 26. junija do 20. avgusta

**Nižinski**

**Posvečen v ples**

Razstava bo obiskovalca popeljala skozi umetnikovo burno življenje, zaznamovano tako z ustvarjalnostjo kakor pozneje z norostjo. Izpostavila bo njegovo najbolj znano koreografsko delo *Posvetitev pomladi* s praizvedbo 29. maja 1913 v pariškem Gledališču Elizejskih poljan na avantgardno glasbo skladatelja Igorja Stravinskega. Uprizoritev je izzvala buren odziv občinstva, a vendar sprožila tudi ustvarjalni val, ki se še danes odraža v številnih koreografskih metamorfozah. *Posvetitev pomladi* je tudi v našem prostoru odzvanjala v snovanju številnih priznanih koreografov vse do zadnjih del Edwarda Cluga, Renata Zanelle in Matjaža Fariča, ki je na to temo ustvaril celo lutkovni balet. Predstava *Zadnji ples Nižinskega* v produkciji Slovenskega mladinskega gledališča (sezona 2010/11) je bila zelo odmevna tudi v tujini.

Osredotočena na ustvarjalno moč in njen odziv pri nas, bo razstava obiskovalca s fotografijo, videom in kreativnim snovanjem prostora popeljala v svet Vaclava Nižinskega.

*Velika sprejemna dvorana, vstop prost*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nedelja, 16. junija, ob 20. uri

Aleksander Konstantinovič Glazunov

**Rajmonda**

Balet v treh dejanjih

**Romunski narodni balet iz Bukarešte**

Režija, koreografija: **Maki Asami**, priredba po Mariusu Petipaju

Baletna mojstrica, asistentka koreografinje: Takako Nishikawa

Kostumografija: Viorica Petrovici

Scenografija: Adrian Damian

Asistenta scenografije: Raluca Aionițoaie, Miruna Croitoru

*Rajmonda* je ena zadnjih velikih mojstrovin slavnega koreografa Mariusa Petipaja (1818–1910), slovečega po baletih, kot so *Trnuljčica*, *Hrestač* in *Labodje jezero*.

Zgodba: Na gradu grofice de Doris v Provansi praznujejo rojstni dan njene nečakinje Rajmonde, ki nestrpno pričakuje vrnitev zaročenca Jeana de Brienna, križarskega viteza. Na zabavi sta tudi madžarski kralj Andrej II. in saracenski princ Abderakhman, ki je že dolgo zaljubljen v Rajmondo. Po neuspelem dvorjenju jo poskuša ugrabiti, a mu to prepreči Jeanov prihod. V dvoboju Abderakhman izgubi življenje in z zadnjim dihom izpove ljubezen Rajmondi. Kralj in grofica ponovno srečno združenemu paru dovolita poroko.

*Predstava z dvema odmoroma traja dve uri in petdeset minut; izvedena bo na posneto glasbo.*

*Gallusova dvorana, 19, 24, 28, 35 EUR (16, 21, 25, 29 EUR)\*; 10-odstotni družinski popust ob nakupu vsaj dveh vstopnic*

*Vabljeni, da se pred ogledom opere udeležite odprtja Festivala Baletne noči z razstavo Nižinski ob 19. uri v Veliki sprejemni dvorani.*

**V baletu *Rajmonda* je Marius Petipa združil vse svoje veščine in izkušnje ter ustvaril zrelo koreografsko delo, pri katerem ne navdušuje le prikaz klasične baletne tehnike, temveč tudi očarljivost bleščečih karakternih plesov.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ponedeljek, 17. junija, ob 20. uri

Peter Iljič Čajkovski

**Trnuljčica**

Balet v dveh dejanjih

**Baletni ansambel in orkester SNG Opera in balet Ljubljana**

Libreto: Ivan A. Vsevoložski, Marius Petipa

Koreografija po M. Petipaju: **Irek Mukhamedov**

Scenografija: Andrej Stražišar

Kostumografija: Marija Levitska

Oblikovanje luči: Andrej Hajdinjak

Dirigent: *ime bo objavljeno naknadno*

*Trnuljčica* še danes velja za najčistejše delo klasičnega baletnega repertoarja, pomembno tudi zaradi zgodovinskega srečanja najpomembnejših in največjih umetnikov: Čajkovskega in Petipaja. Petipa je svoji nagnjenosti k zahodni, predvsem francoski, baletni tradiciji dodal še elemente domače ruske in italijanske šole ter tako oblikoval lasten slog, ki je takoj zaslovel kot eleganten, aristokratski in briljanten, hkrati pa tekoč in ruski. *Trnuljčica* je njegovo najmočnejše in najbolj izpopolnjeno delo, v katerem se je podal v iskanje povezave med simfonično sintezo in koreografijo. Vsebina baleta zvesto sledi istoimenski pravljici Charlesa Perraulta ter ohranja pridih pravljičnosti in romantike. Petipa je dodal še več pravljičnih likov in vse skupaj povezal v virtuozen klasični balet s številnimi pas de deuxi, variacijami in romantičnimi ansambelskimi prizori, med katerimi so denimo znameniti Adagio vrtnic, dramatični Carabossin nastop in lirično sanjski prizor v drugem dejanju Grand pas de deux …

*Predstava z odmorom traja dve uri in dvajset minut.*

*Dvorana SNG Opera in balet Ljubljana,* *10, 16, 23, 29, 37, 45 EUR*

**Čajkovski (1840–1893) je bil poleg Chopina in Dvořáka prvi slovanski mojster, ki se je čvrsto zasidral v muzikalnem kánonu Zahoda. Njegovi baleti so že pred prvo svetovno vojno postali klasika ter so še danes med najbolj priljubljenimi.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Torek, 18. junija, ob 20. uri

**Nižinski**

**Latvijski narodni balet**

Koreografija: **Marco Goecke**

Glasba: Frédéric Chopin, Claude Debussy

Scenografija, kostumografija: Michaela Springer

Realizacija scenografije, kostumografije: Marvin Ott

Oblikovanje luči: Udo Haberland

Dramaturgija: Esther Dreesen-Schaback

Postavitev koreografije: Fabio Palombo

*Nižinski* je sodobna baletna predstava, ki razkriva najpomembnejše trenutke v njegovem življenju na odru in zunaj njega ter prikazuje, kako tesno sta umetnost in norost povezani.

Eden najbolj nenavadnih umetnikov prejšnjega stoletja se je zapisal v zgodovino plesa z revolucionarnimi, vizionarsko izvirnimi koreografijami, ki so postavile nove standarde.

Koreografija Marca Goeckeja presega biografske vidike; obravnava temeljna vprašanja ter odslikava čarobnost umetnosti in visoko ceno, ki jo zahteva od vseh ustvarjalnih umov. Premierno je bila uprizorjena leta 2016 na Gautierjevem plesnem festivalu v Stuttgartu; od takrat jo izvajajo na številnih turnejah z izjemnimi odzivi. Zanjo je Goecke leta 2017 prejel italijansko nagrado *danza & danza* za najboljšo koreografijo leta.

*Predstava traja uro in pol; izvedena bo na posneto glasbo.*

*Linhartova dvorana,* *18, 24, 28 EUR (15, 20, 25 EUR)\*; 10-odstotni družinski popust ob nakupu vsaj dveh vstopnic*

***Pomladno obredje* v koreografiji Nižinskega je na pariški premieri leta 1913 razburkalo javnost in še danes velja za enega največjih škandalov v zgodovini gledališča. Neprikrita erotičnost njegovega baleta *Favnovo popoldne* na glasbo Clauda Debussyja je naletela na soroden odziv.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sreda, 19. junija, ob 20. uri

Sergej Prokofjev

**Romeo in Julija**

Balet v dveh dejanjih

**HNK Ivana pl. Zajca Reka**

Koreografija: **Jiří Bubeníček**

Koncept, dramaturgija: Jiří Bubeníček, Nadina Bubeníček Cojocarju

Scenografija: Aleksandra Ana Buković

Kostumografija: Nadine Bubeníček Cojocarju

Oblikovanje svetlobe: Dalibor Fugošić, Jiří Bubeníček

Video: Fanni Tutek-Hajnal, Nadina Bubeníček Cojocaru

*»Nobena izgovorjena beseda ne more tako močno in globoko osvojiti vseh čutil gledalca, kot je to storilo združevanje brezhibno izdelane koreografije in bogate orkestracije glasbe, ki je omogočila plesnim umetnikom, da s popolnostjo gibov slikovito prikažejo Shakespearove like v popolnoma novem baletnem izrazu.« (Gloria Fabijanić Jelović, Radio Korzo)*

Jiří Bubeníček je leta 1997 postal prvak Hamburškega baleta Johna Neumeierja. Od leta 1999 se ukvarja z neodvisnimi produkcijami in koreografijo. Ustvarjal je za Hamburški in Zűriški balet, za New York City Ballet, SNG Opera in balet Ljubljana, Balet HNK v Zagrebu, Kraljevi švedski balet, Teatro dell'Opera di Roma Ballet, Nuovo Balletto di Toscana in Balet La Scale v Milanu.

*Predstava z odmorom traja dve uri; izvedena bo na posneto glasbo.*

*Gallusova dvorana, 19, 24, 28, 35 EUR (16, 21, 25, 29 EUR)\*; 10-odstotni družinski popust ob nakupu vsaj dveh vstopnic*

**Koreografija Jiříja Bubeníčka s prepoznavnim koreografskim slogom, polnim spremenljivosti in ekspresivnosti, se dotakne vsakogar od nas ter ohranja balet *Romeo in Julija* kot eno najbolj priljubljenih in ikoničnih zgodb v svetu baleta.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* Cene vstopnic *za mlajše od 25, starejše od 65 let in upokojence*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Cankarjev dom**, Prešernova cesta 10, 1000 Ljubljana

**Informacijsko središče in prodaja vstopnic CD**

**T**(01) 2417 299 **E**[vstopnice@cd-cc.si](mailto:vstopnice@cd-cc.si)

Blagajna(podhod Maxija)je odprta ob delavnikih od 11. do 13. in od 15. do 17. ter uro pred prireditvami. Spletni nakup na [www.cd-cc.si](http://www.cd-cc.si/).

Druga prodajna mesta: Petrol, [www.mojekarte.si](http://www.mojekarte.si/), OMV bencinski servisi z multitočko idr. Pri nakupu ni mogoče uveljavljati vseh popustov in ponekod je treba plačati stroške obdelave naročila.

**SNG Opera in balet Ljubljana**

Župančičeva 1, 1000 Ljubljana

1000 Ljubljana

**Blagajna**

**T** 01 24 15 959 **M** 031 696 600

**E** blagajna@opera.si

Blagajna je odprta od ponedeljka do petka od 10. do 13. in od 14. do 17. ter uro pred predstavo.

Spletni nakup: www.opera.si

2. Mednarodni plesni festival sta zasnovala in ustanovila Cankarjev dom in SNG Opera in balet Ljubljana. Ustanovitelj in glavni sofinancer obeh inštitucij je Ministrstvo za kulturo Republike Slovenije.